Geplaas deur	Sophia Kapp Vrydag 15 Desember 2017
In die derde plek is "sonder arms rondstaan", wat beteken "ledig rondstaan" of "niks doen om te help nie". Dié juweel is ingestuur deur oudkoerantman Org Potgieter, wat duidelik nog 'n fyn oor en 'n skerp griffel het as dit by taal kom. Org wen R2 500 met sy inskrywing.
Die naaswenner in ons Sêgoedkompetisie is Wiets Steyn. Wiets wen 'n lekker bonus van R5 000 met sy inskrywing "vinkkoors" wat verwys na daardie oorywerige nesoorbouery, veral hier in die middeljare rond, wanneer 'n wederhelf besluit die huis moet 'n bietjie opgeknap word. Ons kon aan die uitslag sien daar is 'n hele paar mense wat dié gekwetter en gefladder maar alte goed begryp.
Ons groot prys gaan aan 'n inskrywing wat almal by VivA (en duidelik ons gebruikers ook) se harte besonder geroer het. "Reën ruik, al is daar nie wolke nie" was die bydrae van Carina Stander, 'n gewaardeerde Afrikaanse skrywer en digter, wat ons laat weet het hierdie sêding beskryf iemand wat altyd positief is, al gaan dinge nie goed nie. Carina se pragtige en tersaaklike inskrywing besorg aan haar ons eerste prys van R7 500.
VivA is baie dankbaar teenoor elkeen wat deelgeneem het. Dit is vir ons nie net 'n teken dat Afrikaans leef nie, dit wys ook vir ons dat sy gebruikers nog betrokke is, dat hulle fyn luister, en dat hulle elke dag nog deelneem aan die uitbou en voortbou van die taal. En ons het op die koop toe 'n heerlike klomp inskrywings gekry van unieke taalbousels wat ons vir die nageslag in ons databasis kan bewaar.
Lees 1055 tye	Laaste modifikasie op Saterdag 16 Desember 2017 14:01
Meer in hierdie kategorie: « Wys my hoe jy spel, dan sê ek vir jou wie jy is	Hier is HAT se woord van 2017 »